Hans Kristian Skibby (DF), 2013-05-28:
Som andre ordførere har sagt før mig, er det jo et beslutningsforslag, som vækker relativt stor sympati over næsten hele det politiske spektrum her i Folketinget.
Man skal selvfølgelig kreditere Enhedslisten for, at det nu langt om længe er lykkedes at fremsætte et beslutningsforslag, som nyder stor respekt her i Folketinget.
Det er jo ikke hver dag, vi oplever det.
Det er jo rigtigt, som jeg tror også ministeren var inde på, at købsmønstrene har ændret sig markant.
Langt flere shopper i bogstaveligste forstand rundt på internettet og køber selv deres rejseprodukter i dag.
De kan selv printe deres billetter ud, og de kan selv krydse af ved, om de vil have service ombord, om de vil have 1. klasse, eller om de vil ned og sidde på standardpladser og alt muligt andet.
Det har man mulighed for at gøre i dag, og man har også mulighed for at søge på forskellige søgemaskiner, som finder de produkter, man efterspørger.
Alt det her betyder jo selvfølgelig, at når det går galt, når der er virksomhedskonkurser, når der er flyselskaber, der går ned, eller rejsebureauer, der går ned, så har det igennem de senere år været sådan, at man relativt ofte har kunnet se, at det har givet problemer for en lang række af rejselystne kunder.
I Dansk Folkeparti ville vi jo sådan set gerne have, at vi fik en lovgivning, som viste en langt større gennemsigtighed set i forhold til, hvad for nogle rettigheder man egentlig har som forbruger, når man køber en rejse.
Hvis vi kigger på reglerne i forhold til Rejsegarantifonden, altså de her regler i forbindelse med pakkerejser, vil vi se, at det jo i dag er sådan, at man både skal have bestilt rejse og overnatning, for at man bliver omfattet.
Ligeledes er det jo sådan, at hvis man køber flybilletter alene, så risikerer man ofte, at man mister sine penge.
Og man oplever også, at folk ikke er blevet tilbudt – eller i hvert fald ikke har oplevet, at de er blevet det – at købe en konkursforsikring til 20 kr., eksempelvis i forbindelse med køb af de her flybilletter.
Vi har også et andet helt stort problem, og det er også noget, som flere har været inde på, nemlig at vi har en række godkendte flyselskaber, som er registreret i Danmark – jeg tror, det er 23 selskaber, der er – og så har vi nogle ganske store selskaber, som opererer i Danmark, eksempelvis Norwegian, som det blev sagt, som ikke er godkendt som danske flyselskaber, men som opererer i de danske internationale lufthavne, både fra Billund og fra København.
Det giver altså alt i alt et ret mudret billede, og vi oplever jo alle sammen, at det er det, som folk har problemer med forstå.
Så vi ville jo sådan set gerne støtte det her beslutningsforslag ved at sige, at vi ikke skal gå videre med det her på den måde, som ministeren siger vi skal, nemlig ved at parkere det hele i EU.
Det, vi skulle gøre, var måske hellere at få en fælles beretning i udvalget, hvor vi så kan få beskrevet, hvad der egentlig skal til, for at få de her ting highlightet samlet set, så vi kan finde ud af, hvad vi egentlig har af muligheder for at handle uden at ødelægge den danske konkurrenceevne set i forhold til andre internationale flyselskaber.
For den anden balance, vi skal huske på, er jo, at de danske virksomheder ikke skal stilles dårligere end deres kolleger i andre lande.
Men det er efter Dansk Folkepartis opfattelse nogle spørgsmål og nogle udfordringer, som vi sagtens kan håndtere her i Folketinget.
Og jeg vil i hvert fald anbefale, at vi kommer i gang med at få beskrevet de her ting nærmere i forbindelse med udvalgsarbejdet.
Jeg tror også, at det var Venstres ordfører, der var inde på det her med, at det jo også kan være en sondring, og det kan være svært for folk at forstå det her med, hvornår en rejse er købt som privat, og hvornår den er købt som en erhvervsrejse.
For vi ved jo godt, at hvis man rejser eksempelvis til Wien med sit arbejde og skal til et møde, så kunne det godt være, man valgte at blive der par dage længere for at overvære en koncert eller andet.
Så er man jo pludselig ude i sådan en gråzone, i forhold til hvad det egentlig er for en billet, man har købt, altså om det er en erhvervsbillet, om det er en privat billet, eller hvad det egentlig er, og om man er underlagt den her lovgivning.
Derfor synes jeg også, det er vigtigt, at vi får tænkt det ind i det her arbejde at få sidestillet private flybilletter med erhvervsbestilte flybilletter.
Men alt i alt er det noget, som vi i Dansk Folkeparti mener vi sagtens kan håndtere, og under alle omstændigheder er der en situation på hele flymarkedet og hele rejseområdet, som gør, at vi nødt til at få en revision af Rejsegarantifondens betingelser.
Det skulle være ordene.